Nacionalni park Ånderdalen
Nacionalni park Ånderdalen smješten je na ostrvu Senji u okrugu Troms u Norveškoj. Prostire se na području općina Torsken i Tranøy, a zauzima površinu 125 km2. Osnovan je kraljevskim dekretom 6. februara 1970, a povećan je 2004. Cilj mu je zaštita obalnog krajolika sjeverne Norveške. Osnovne stijene sastoje se od tvrdih granitnih stijena, a krajolik karakteriziraju tragovi djelovanja lednika na Senji. Neki dijelovi obalne borove šume u Ånderdalenu imaju osobine prašume sa stablima starosti 600 godina. Uz rijeku su guste brezove šume, te šume karakteristične za poplavna područja. U Ånderdalenu nije bilo losova prije 1940, ali sada ima stalnu populaciju. Park je i važno područje za teljenje i ispašu polupripitomljenih sobova. Od manjih životinja najčešće su crvene lisice, hermelini, zečevi, mali glodari i dvije vrste voluharice. Na ulazu u fjordove okupljaju se perajari, a duž rijeka se često susreću vidre. Od riba su uobičajene pastrmka i jezerska zlatovčica, a lososi se probijaju uz rijeku do jezera Åndervatneta.